VERANTWOORDELIKHEDE VAN DIE TRIBUNAAL Die Huurbehuisingstribunaal verskaf 'n gratis diens aan huurders en verhuurders regdeur die Wes-Kaap. Verhore en sittings vir bemiddeling word so naby as moontlik aan die punt van klagte hanteer.
Klagtes moet op die klagtevorm wat in die Prosedureregulasies voorgeskryf is en by die Tribunaal beskikbaar is, ingedien word.
Die Tribunaal doen 'n voorlopige ondersoek om vas te stel of die klagte betrekking het op 'n geskil ten opsigte van 'n aangeleentheid wat 'n onbillike praktyk kan uitmaak.
Indien die klagte wel betrekking het op sodanige geskil, poog die Tribunaal eers om die klagte deur informele of formele bemiddeling op te los.
Indien die partye nie 'n ooreenkoms kan bereik nie, word die saak verwys vir formele verhoor.
WIE MAG 'N KLAGTE INDIEN Enige huurder of verhuurder of groep huurders of verhuurders of belangegroep binne die Wes-Kaap mag klagtes by die Wes-Kaapse Huurbehuisingstribunaal indien?
n Beslissing van die Tribunaal word geag 'n bevel van 'n landdroshof, geneem ingevolge die Wet op Landdroshowe , te wees.
Enige persoon wat versuim om aan artikel 16 gehoor te gee (m.a.w. versuim om 'n verhoor by te woon sonder voldoende gronde, wat weier om ingesweer te word, wat weier om enige dokument of voorwerp in sy besit voor te lê, wat poog om die Tribunaal te mislei, wat met opset vals verklarings maak, wat enige regulasie oortree), sal skuldig wees aan 'n oortreding en by skuldigbevinding strafbaar wees met 'n boete of gevangenisstraf van hoogstens twee jaar, of met sowel 'n boete as gevangenisstraf.